AFRIDI
టీ20ల్లో ఎట్టకేలకు సెంచరీ బాదిన అఫ్రిది
ఇస్లామాబాద్‌: పాకిస్తాన్‌ మాజీ ఆల్‌ రౌండర్‌ షాహిద్‌ అఫ్రిదీ 37ఏళ్ల వయసులో టీ20ల్లో తొలి సెంచరీ సాధించాడు. టీ20 బ్లాస్ట్‌లో హాంప్‌షైర్‌ తరుపున ఆడుతున్న అఫ్రిదీ.. క్వార్టర్‌ ఫైనల్లో 42బంతుల్లో శతకం బాదాడు. 10 ఫోర్లు, 7 సిక్సర్లు బాదిన అఫ్రిది 43 బంతుల్లో 101 పరుగులు చేశాడు. దీంతో హాంప్‌షైర్‌ జట్టు 8వికెట్ల నష్టానికి 249 పరుగులు చేసింది. ఇతర ఆటగాళ్లు కూడా రాణించడంతో 101 రన్స్‌ తేడాతో డెబ్రిషైర్‌ఫై విజయం సాధించింది. ఈ సీజన్‌లో అఫ్రిదీ చేసిన శతకమే…టీ20 బ్లాస్ట్‌ల్లో ఫాస్టెస్ట్‌ సెంచరీ కావడం విశేషం. గత ఏడు ఇన్నింగ్స్‌ల్లో 50 పరుగులు మాత్రమే చేసిన అఫ్రిదీ…క్వార్టర్‌ ఫైనల్లో సెంచరీ చేసి టచ్‌లోకి వచ్చాడు. ఈ మ్యాచ్‌లో 7 సిక్సర్లు బాదిన అఫ్రిదీ టీ20ల్లో 200 సిక్సర్లు కొట్టిన తొలి పాకిస్తానీ ప్లేయర్‌గా రికార్డు నెలకొల్పాడు. టీ20ల్లో అత్యధికంగా సిక్సర్లు బాదిన ఆటగాడు క్రిస్‌ గేల్‌ అనే సంగతి తెలిసిందే. ఈ విండీస్‌ ప్లేయర్‌ టీ20ల్లో 752 సిక్సర్లు బాదాడు. టీ20ల్లో సెంచరీ చేయడానికి అఫ్రిధీ 222 ఇన్నింగ్స్‌లు ఆడాల్సి వచ్చింది. శతకం బాదడానికి ఇంత సుదీర్ఘకాలం వేచిచూసిన ఆటగాడు అఫ్రిదీ మాత్రమే. 42బంతుల్లో సెంచరీ చేసిన షాహిద్‌… టీ20ల్లో పాకిస్తాన్‌ తరుపున రెండో ఫాస్టెస్ట్‌ సెంచరీని నమోదు చేశాడు. అహ్మద్‌ షెహజాజ్‌ గతంలో 40 బంతుల్లో శతకం బాదాడు. టీ20ల్లో సెంచరీ సాధించిన పెద్ద వయస్కుడైన పాకిస్తానీ ప్లేయర్‌ అఫ్రిదీనే. ఓవరాల్‌గా ఆరోఆటగాడు కాలింగ్‌వుడ్‌ 41ఏళ్లవయసులో శతకం బాదాడు.